FI Euroopan unionin virallinen lehti C 93/2

Euroopan keskuspankin valvontaelimen jäsenten menettelytapaohjeet

(2015/C 93/02)

EUROOPAN KESKUSPANKIN VALVONTAELIN, joka

ottaa huomioon Euroopan keskuspankin työjärjestyksen hyväksymisestä 19 päivänä helmikuuta 2004 tehdyn päätöksen EKP/2004/2 (1) ja erityisesti sen 13 e artiklan 1 kohdan,

sekä katsoo seuraavaa:

(1) Neuvoston asetuksen (EU) N:o 1024/2013 (2) 19 artiklan 1 kohdan mukaan Euroopan keskuspankin valvontaelimen jäsenten (jäljempänä ’valvontaelimen jäsenet’) on toimittava riippumattomasti, puolueettomasti ja koko unionin edun mukaisesti pyytämättä tai ottamatta ohjeita unionin toimielimiltä ja elimiltä, minkään jäsenvaltion hallitukselta taikka muulta julkiselta tai yksityiseltä elimeltä.

(2) Jotta vältettäisiin eturistiriidat ja varmistettaisiin, että kutakin toimintoa hoidetaan sovellettavien tavoitteiden mukaisesti, asetuksen (EU) N:o 1024/2013 25 artiklassa vahvistetaan eriyttämisperiaate vakavaraisuusvalvontaan liittyvää politiikkaa koskevien Euroopan keskuspankin (EKP) erityistehtävien sekä rahapolitiikkaan liittyvien EKP:n tehtävien ja muiden tehtävien välillä.

(3) Asetuksen (EU) N:o 1024/2013 31 artiklan 3 kohdan mukaan EKP:n on luotava kokonaisvaltaiset ja viralliset menettelyt, mukaan lukien eettiset menettelyt ja oikeasuhteiset jaksot, arvioidakseen etukäteen mahdollisia eturistiriitoja ja ehkäistäkseen niitä valvontaelimen jäsenten aloitettua kahden vuoden kuluessa uuden työsuhteen, ja antaa tietosuojaa varten asianmukaiset tiedonantovaatimukset sovellettavien sääntöjen mukaisesti. Nämä menettelyt eivät saa rajoittaa tiukempien kansallisten sääntöjen soveltamista. Sellaisia valvontaelimen jäseniä, jotka ovat kansallisten toimivaltaisten viranomaisten edustajia, koskevat menettelyt on laadittava ja pantava täytäntöön yhteistyössä kansallisten toimivaltaisten viranomaisten kanssa. Lisäksi kyseiset menettelyt eivät saa rajoittaa valvontaelimen puheenjohtajan, varapuheenjohtajan ja EKP:n neljän edustajan palvelussuhteen ehtojen soveltamista; nämä palvelussuhteen ehdot sisältävät myös karenssiaikoja.

(4) Euroopan keskuspankin työjärjestyksen 13 e artiklan 2 kohdan mukaan kunkin jäsenen on varmistettava, että hänen ohellaan kokouksiin osallistuvat henkilöt, hänen varajäsenensä sekä – jos toimivaltainen kansallinen viranomainen ei ole kansallinen keskuspankki – kansallisen keskuspankkinsa edustajat allekirjoittavat menettelytapaohjeiden noudattamista koskevan vakuutuksen ennen osallistumistaan valvontaelimen kokouksiin,

ON HYVÄKSYNYT TÄMÄN TYÖJÄRJESTYKSEN

1 artikla

Soveltamisala

1.1 Näitä menettelytapaohjeita sovelletaan valvontaelimen jäseniin heidän hoitaessa tehtäviään valvontaelimen jäseninä ja valvontaelimen ohjauskomitean jäseninä. Jos tästä on erityisesti säädetty, näitä menettelytapaohjeita sovelletaan myös jäsenen ohella kokouksiin osallistuviin henkilöihin, varajäseniin ja, jos kansallinen toimivaltainen viranomainen ei ole keskuspankki, kansallisen keskuspankin edustajiin (jäljempänä ’valvontaelimen kokouksiin osallistuvat muut henkilöt’) heidän hoitaessa valvontaelimeen ja valvontaelimen ohjauskomiteaan liittyviä tehtäviä.

1.2 Nämä menettelytapaohjeet eivät rajoita sovellettavien tiukempien kansallisten sääntöjen sekä EKP:n palvelussuhteen ehtojen, yksityisiä rahoitustoimia koskevat säännöt mukaan luettuina, soveltamista henkilöihin, jotka tehtävässään osallistuvien jäsenvaltioiden kansallisten toimivaltaisten viranomaisten tai kansallisten keskuspankkien edustajana tai EKP:n jäsenenä kuuluvat näiden menettelytapaohjeiden soveltamisalaan.

2 artikla

Perusperiaatteet

2.1 Valvontaelimen jäsenten ja valvontaelimen kokouksiin osallistuvien muiden henkilöiden on noudatettava korkeimpia eettisiä periaatteita. Heidän odotetaan toimivan rehellisesti, riippumattomasti ja puolueettomasti, tahdikkaasti ja omaa etuaan tavoittelematta. Heidän edellytetään ottavan huomioon tehtäviensä ja velvollisuuksiensa tärkeys ja niiden julkisuus sekä käyttäytyvän tavalla, joka ylläpitää ja edistää yleisön luottamusta EKP:hen.

2.2 Valvontaelimen jäsenten ja valvontaelimen kokouksiin osallistuvien muiden henkilöiden on tehtäviään hoitaessaan noudatettava kaikilta osin sopimusta Euroopan unionista, sopimusta Euroopan unionin toiminnasta, Euroopan keskuspankkijärjestelmän ja Euroopan keskuspankin perussääntöä (jäljempänä ’EKPJ:n perussääntö’), asetusta (EU) N:o 1024/2013, Euroopan keskuspankin työjärjestystä sekä Euroopan keskuspankin valvontaelimen työjärjestystä (3).

2.3 Antaessaan yhteiseen valvontamekanismiin liittyviä julkisia lausuntoja valvontaelimen jäsenen on otettava huomioon tehtävänsä ja velvollisuutensa valvontaelimessä ja hänen on erityisesti tuotava selvästi ilmi, esiintyykö hän kansallisen toimivaltaisen viranomaisen edustajana, omissa nimissään vai valvontaelimen jäsenenä.

2.4 Valvontaelimen jäsenet ja valvontaelimen kokouksiin osallistuvat muut henkilöt hoitavat tehtävänsä ja esiintyvät julkisuudessa valvontaelimen, eli EKP:n yleisen sisäisen elimen edustajina. He sopivat valvontaelimessä suullisissa ja/tai kirjallisissa julkisissa lausunnoissa tai muuten julkisessa viestinnässä välitettävästä sanomasta. He sopivat valvontaelimessä myös osallistumisesta Euroopan parlamentin tai euroryhmän kokouksiin ja kertomusten toimittamisesta Euroopan parlamentille ja euroryhmälle asetuksen (EU) N:o 1024/2013 20 artiklan mukaisesti sekä näkemysten vaihtamisesta kansallisten parlamenttien kanssa asetuksen (EU) N:o 1024/2013 21 artiklan 3 kohdan mukaisesti.

3 artikla

Eriyttäminen rahapoliittisten tehtävien hoitamisesta

3.1 Valvontaelinten jäsenten ja muiden valvontaelimen kokouksiin osallistuvien henkilöiden on noudatettava eriyttämistä vakavaraisuusvalvontaan liittyvää politiikkaa koskevien EKP:n erityistehtävien sekä rahapolitiikkaan liittyvien EKP:n tehtävien ja muiden tehtävien välillä, ja heidän on noudatettava vakavaraisuusvalvonnan ja rahapolitiikan eriyttämistä koskevia EKP:n sisäisiä sääntöjä, jotka hyväksytään asetuksen (EU) N:o 1024/2013 25 artiklan 3 kohdan mukaisesti.

3.2 Hoitaessaan tehtäviään valvontaelimen jäsenten ja valvontaelimen kokouksiin osallistuvien muiden henkilöiden on otettava huomioon asetuksessa (EU) N:o 1024/2013 asetetut tavoitteet eivätkä saa vaikutta EKP:n muihin tehtäviin.

4 artikla

Riippumattomuus

4.1 Neuvoston asetuksen (EU) N:o 1024/2013 19 artiklan 1 kohdan mukaisesti valvontaelimen jäsenten ja valvontaelimen kokouksiin osallistuvien muiden henkilöiden on hoitaessaan niille annettuja tehtäviä toimittava riippumattomasti, puolueettomasti ja koko unionin edun mukaisesti, kansallisia tai henkilökohtaisia etuja tavoittelematta ja pyytämättä tai ottamatta ohjeita unionin toimielimiltä tai elimiltä, minkään jäsenvaltion hallitukselta taikka muulta julkiselta tai yksityiseltä elimeltä.

4.2 Valvontaelimen jäsenten ja valvontaelimen kokouksiin osallistuvien muiden henkilöiden on hoitaessaan niille annettuja tehtäviä erityisesti oltava riippumattomia epäasiallisesta poliittisesta vaikutuksesta ja toimialan väliintulopyrkimyksistä, jotka vaikuttaisivat heidän henkilökohtaiseen riippumattomuuteensa.

4.3 Valvontaelimen jäsenet sekä valvontaelimen kokouksiin osallistuvat muut henkilöt pidättäytyvät ammatillisesta toiminnasta ja luopuvat tehtävistä jotka saattaisivat vaarantaa heidän riippumattomuuttaan tai antaa heille mahdollisuuden käyttää sisäpiiritietoja.

5 artikla

Yksityisiä rahoitustoimia koskevat säännöt

5.1 Valvontaelimen jäsenet ja valvontaelimen kokouksiin osallistuvat muut henkilöt eivät saatavillaan olevaa luottamuksellista tietoa käyttäen suorita yksityisiä rahoitustoimia suoraan tai välillisesti kolmansien osapuolten välityksellä omaan lukuunsa tai kolmannen osapuolen lukuun.

5.2 Valvontaelimen jäsenten ja valvontaelimen kokouksiin osallistuvien muiden henkilöiden on järjestettävä henkilökohtaisten varojensa hallinnointi tai noudatettava tätä koskevia menettelyjä tavalla, joka varmistaa valvontaelimen jäsenen riippumattomuuden, eturistiriitojen välttämisen ja estää sisäpiiritietojen käyttämisen; henkilökohtaisilla varoilla tarkoitetaan muita kuin jäsenen tai hänen perheensä tavanomaiseen henkilökohtaiseen käyttöön tarvittavia varoja.

5.3 Valvontaelimen jäsenten ja valvontaelimen kokouksiin osallistuvien muiden henkilöiden on noudatettava EKP:n henkilöstöön sovellettavia yksityisiä rahoitustoimia koskevia EKP:n hyväksymiä sääntöjä. Sellaisten valvontaelimen jäsenten osalta, jotka ovat kansallisten toimivaltaisten viranomaisten edustajia, tällaisten sääntöjen noudattamiseen ja valvontaan sovelletaan kansallisia sovellettavia menettelysääntöjä.

6 artikla

Varallisuusilmoitus

Jos sovellettavissa kansallisissa säännöissä ei vaadita varallisuusilmoitusta, valvontaelimen jäsen toimittaa EKP:n puheenjohtajalle, joko toimikautensa kolmen ensimmäisen kuukauden aikana tai kolmen kuukauden kuluessa näiden menettelytapaohjeiden voimaantulosta, kirjallisen lausuman omaisuudestaan, välittömistä tai välillisistä omistusosuuksista yhtiöissä sekä siitä, miten jäsen aikoo järjestää varojensa hallinnon toimikautensa aikana. Nämä kirjalliset lausumat, sovellettavien kansallisten sääntöjen nojalla vaaditut varallisuusilmoitukset mukaan luettuina, on päivitettävä vuosittain.

7 artikla

EKP:n eettisen komitean lausunto

7.1 Valvontaelimen jäsenten ja valvontaelimen kokouksiin osallistuvien muiden henkilöiden on pyydettävä EKP:n eettisen komitean lausuntoa, jos syntyy epäselvyyttä siitä, miten näissä menettelytapaohjeissa vahvistettuja sääntöjä tulee käytännössä soveltaa.

7.2 Valvontaelimen jäsenille ja valvontaelimen kokouksiin osallistuville muille henkilöille sekä EKP:lle ja sille kansalliselle toimivaltaiselle viranomaiselle tai kansalliselle keskuspankille, jota lausuntoa pyytänyt valvontaelimen jäsen tai valvontaelimen kokouksiin osallistuva muu henkilö edustaa, on annettava tieto EKP:n eettisen komitean lausuntojen periaatteista ja perusteluista kuitenkin siten, että ketään valvontaelimen jäsentä tai valvontaelimen kokouksiin osallistuvaa muuta henkilöä ei yksilöidä.

8 artikla

Karenssiajat

8.1 Jos valvontaelimen jäsen aikoo harjoittaa palkallista tai palkatonta ammattitoimintaa kahden vuoden sisällä tehtävänsä päättymisestä, hänen on ilmoitettava tästä EKP:n puheenjohtajalle. Valvontaelimen jäsen voi harjoittaa ammattitoimintaa

a) EKP:n suorassa valvonnassa olevassa luottolaitoksessa vuoden kuluttua valvontaelimen jäsenyyden päättymisestä;

b) luottolaitoksessa, joka ei ole EKP:n suorassa valvonnassa, mutta jonka osalta eturistiriita on olemassa tai eturistiriidan vaikutelma voi syntyä, vuoden kuluttua valvontaelimen jäsenyyden päättymisestä;

c) muussa laitoksessa kuin luottolaitoksessa, paitsi jos eturistiriita on olemassa tai eturistiriidan vaikutelma voi syntyä, jolloin kyseisen toiminnan voi aloittaa kuuden kuukauden kuluttua valvontaelimen jäsenyyden päättymisestä.

8.2 Jos valvontaelimen kokouksiin osallistuvaa muu henkilö aikoo harjoittaa palkallista tai palkatonta ammattitoimintaa vuoden sisällä tehtävänsä päättymisestä, hänen on ilmoitettava tästä EKP:n puheenjohtajalle. Valvontaelimen kokouksiin osallistuva muu henkilö voi harjoittaa ammattitoimintaa

a) EKP:n suorassa valvonnassa olevassa luottolaitoksessa kuuden kuukauden kuluttua siitä, kun hän lakkasi osallistumasta valvontaelimeen;

b) luottolaitoksessa, joka ei ole EKP:n suorassa valvonnassa, mutta jonka osalta eturistiriita on olemassa tai eturistiriidan vaikutelma voi syntyä, kuuden kuukauden kuluttua siitä, kun hän lakkasi osallistumasta valvontaelimeen;

c) muussa laitoksessa kuin luottolaitoksessa, paitsi jos eturistiriita on olemassa tai eturistiriidan vaikutelma voi syntyä, jolloin kyseisen toiminnan voi aloittaa kolmen kuukauden kuluttua siitä, kun hän lakkasi osallistumasta valvontaelimeen.

8.3 Valvontaelimen jäsenten ja valvontaelimen kokouksiin osallistuvien muiden henkilöiden on pyydettävä EKP:n eettiseltä komitealta lausuntoa tämän artiklan mukaisten karenssiaikojen sovellettavuudesta heihin. Olosuhteissa joissa ammattitoiminta ei voi johtaa eturistiriitoihin, EKP:n eettinen komitea voi lausunnossaan suositella tässä artiklassa vahvistettujen karenssiaikojen soveltamatta jättämistä tai lyhentämistä.

8.4 Olosuhteissa joissa ammattitoiminta voi pidemmän ajanjakson aikana johtaa eturistiriitoihin EKP:n eettinen komitea voi lausunnossaan 8.1 artiklan a kohtaan ja 8.2 artiklan a kohtaan liittyen myös suositella karenssiajan pidentämistä siten, että se on valvontaelimen jäsenten osalta korkeintaan kaksi vuotta ja valvontaelimen kokouksiin osallistuvien muiden henkilöiden osalta korkeintaan vuoden.

8.5 Asianomaisten työnantajien olisi maksettava karenssiajoista kohtuullinen korvaus valvontaelimen jäsenille ja valvontaelimen kokouksiin osallistuville muille henkilöille. Tämä korvaus olisi maksettava siihen katsomatta onko henkilö saanut työtarjouksen. Valvontaelimen jäsenet ja valvontaelimen kokouksiin osallistuvat muut henkilöt voivat pyytää EKP:n eettiseltä komitealta lausuntoa karenssiajoista maksettavien korvausten asianmukaisesta tasosta.

8.6 EKP:n eettisen komitean 3, 4 ja 5 kohdan mukaisesti antamat lausunnot osoitetaan valvontaelimelle sen harkittavaksi. Valvontaelin antaa suosituksen asianomaiselle kansalliselle toimivaltaiselle viranomaiselle tai asianomaiselle kansalliselle keskuspankille, joka ilmoittaa valvontaelimelle suosituksen soveltamisen mahdollisista esteistä.

9 artikla

Eturistiriidat

9.1 Valvontaelimen jäsenten ja valvontaelimen kokouksiin osallistuvien muiden henkilöiden on vältettävä kaikkia tilanteita, joista voi aiheutua eturistiriitoja, tai jotka voivat luoda eturistiriidan vaikutelman. Eturistiriitoja syntyy, jos valvontaelimen jäsen tai valvontaelimen kokouksiin osallistuva muu henkilö tavoittelee yksityisiä tai henkilökohtaisia etuja, mukaan lukien mahdolliset edut ja hyödyt hänelle itselleen, perheelleen tai tunnustetulle avopuolisolle, jotka voivat vaikuttaa hänen tehtäviensä puolueettomaan ja objektiiviseen hoitamiseen.

9.2 Valvontaelimen jäsenten ja valvontaelimen kokouksiin osallistuvien muiden henkilöiden on ilmoitettava kirjallisesti kaikista tilanteista, joista voi aiheutua eturistiriitoja tai jotka voivat luoda eturistiriidan vaikutelman, ja nämä jäsenet eivät saa osallistua tällaiseen tilanteeseen liittyviin käsittelyihin ja äänestyksiin.

10 artikla

Lahjat tai muut taloudelliset etuudet

10.1 ”Lahjalla” tarkoitetaan mitä tahansa rahallista tai ei-rahallista etua tai etuisuutta, joka liittyy valvontaelimen jäsenen tai valvontaelimen kokouksiin osallistuvan muun henkilöön tehtäviin, ja joka ei ole toimitetuista palveluista sovittu korvaus, riippumatta siitä, onko valvontaelimen jäsen tai valvontaelimen kokouksiin osallistuva muu henkilö antanut sen tai onko sitä tarjottu hänelle tai hänen perheenjäsenelleen tai tunnustetulle avopuolisolle.

10.2 Lahjan vastaanottaminen ei saa missään tapauksessa heikentää valvontaelimen jäsenen puolueettomuutta tai mahdollisuuksia toimia riippumattomasti eikä vaikuttaa puolueettomuuteen tai riippumattomuuteen, eikä siitä saa aiheutua lahjan saajaan tai antajaan kohdistuvia epäasianmukaisia velvoitteita. Valvottaviin yhteisöihin liittyviä lahjoja, joiden arvo ylittää 50 euroa, sekä lahjoja julkiselta sektorilta joiden arvo ylittää sen, mikä on tavanomaista ja sopivaksi katsottua, ei saa vastaanottaa. Jos tietyissä tilanteessa ei ole mahdollista olla vastaanottamatta tällaista lahjaa, lahja on luovutettava EKP:lle tai sille kansallisella toimivaltaiselle viranomaiselle tai kansalliselle keskuspankille, jota asianomainen valvontaelimen jäsen tai valvontaelimen kokouksiin osallistuva muu henkilö edustaa, paitsi jos 50 euroa ylittävä osa lahjan arvosta maksetaan EKP:lle, kansalliselle toimivaltaiselle viranomaiselle tai kansalliselle keskuspankille. Valvontaelimen jäsenet ja valvontaelimen kokouksiin osallistuvat muut henkilöt eivät saa vastaanottaa useasti toistuvia lahjoja samalta taholta.

11 artikla

Kutsujen hyväksyminen ja niihin liittyvät korvaukset

11.1 Valvontaelimen jäsenet ja valvontaelimen kokouksiin osallistuvat muut henkilöt, pitäen mielessään velvollisuutensa noudattaa riippumattomuuden periaatetta ja välttää eturistiriitoja, voivat hyväksyä kutsuja konferensseihin, vastaanottoihin tai kulttuuritapahtumiin ja ottaa vastaan niihin liittyvää vieraanvaraisuutta, mukaan lukien asiaankuuluvaa kestitystä, jos heidän osallistumisensa tapahtumaan on sopusoinnussa heidän velvollisuuksiensa täyttämisen kanssa tai se on EKP:n etujen mukaista. Heidän on noudatettava erityistä varovaisuutta henkilökohtaisten kutsujen tapauksessa.

11.2 Valvontaelimen jäsenten ja valvontaelimen kokouksiin osallistuvien muiden henkilöiden on kieltäydyttävä näiden menettelytapaohjeiden vastaisista kutsuista ja korvauksista ja niiden on annettava vastapuolilleen tiedot sovellettavista säännöistä.

12 artikla

Yksityishenkilön ominaisuudessa suoritettu toiminta

12.1 Valvontaelimen jäsenten ja valvontaelimen kokouksiin osallistuvien muiden henkilöiden on varmistettava, ettei yksityishenkilönä suoritettu palkallinen tai palkaton toiminta vaikuta kielteisesti heidän velvollisuuksiinsa eikä vahingoita EKP:n mainetta.

12.2 Valvontaelimen jäsenet sekä valvontaelimen kokouksiin osallistuvat muut henkilöt voivat esimerkiksi opettaa ja harjoittaa akateemista toimintaa sekä harjoittaa muuta toimintaa, edellyttäen että kyseinen toiminta ei liity valvottaviin yhteisöihin. He voivat hyväksyä palkkion ja korvauksen kuluista, jotka johtuvat sellaisesta yksityishenkilön ominaisuudessa suoritetusta toiminnasta, joka ei koske EKP:tä, edellyttäen että kyseiset palkkiot ja kyseiset kulut ovat oikeassa suhteessa suoritettuun työhön nähden ja että ne pysyvät tavanomaisissa rajoissa.

12.3 Valvontaelimen jäsenten ja valvontaelimen kokouksiin osallistuvien muiden henkilöiden on vuosittain ilmoitettava kirjallisesti EKP:n eettiselle komitealle toimikautensa aikana suoritetusta toiminnasta, johon he ovat osallistuneet yksityishenkilöinä sekä yksityisistä tai julkisista ulkopuolisista tehtävistä saamistaan palkkioista.

12.4 Tieteellisessä ja akateemisessa toiminnassa valvontaelimen jäsenen ja valvontaelimen kokouksiin osallistuvan muun henkilön on ilmaistava selvästi, että hän osallistuu kyseiseen toimintaan yksityishenkilönä ja ettei hän tässä toiminnassa edusta EKP:n kantaa.

13 artikla

Avio- tai tunnustetun avopuolison palkkatyö tai muut velvoitteet

Valvontaelimen jäsenten ja valvontaelimen kokouksiin osallistuvien muiden henkilöiden on välittömästi ilmoitettava eettiselle komitealle avio- tai tunnustetun avopuolisonsa sellaisesta palkkatyöstä tai muusta palkallisesta toiminnasta, joka saattaa johtaa eturistiriitoihin tai joka saattaa luoda eturistiriidan vaikutelman; tämä velvollisuus koskee myös epäselviä tapauksia.

14 artikla

Salassapitovelvollisuus

14.1 Valvontaelimen jäsenten ja valvontaelimen kokouksiin osallistuvien muiden henkilöiden on otettava huomioon salassapitovelvollisuus EKPJ:n perussäännön 37 artiklassa, asetuksen (EU) N:o 1024/2013 27 artiklan 1 kohdassa sekä Euroopan keskuspankin työjärjestyksen 23 a artiklassa, jonka mukaan jäsenet eivät saa paljastaa luottamuksellisia tietoja julkisissa lausunnoissa sekä suhteissa tiedotusvälineisiin niiden valvontapäätösten osalta, joita ei ole vielä virallisesti julkistettu yleisölle.

14.2 Valvontaelimen jäsenten ja valvontaelimen kokouksiin osallistuvien muiden henkilöiden on varmistettava, että henkilöt, joilla on saatavillaan heidän hallussaan olevaa tietoa myös noudattavat EKPJ:n perussäännön 37 artiklan mukaista salassapitovelvollisuutta.

15 artikla

Tiedot näiden ohjeiden kanssa ristiriidassa olevista kansallisista säännöksistä

Valvontaelimen jäsenten ja valvontaelimen kokouksiin osallistuvien muiden henkilöiden on ilmoitettava EKP:n eettiselle komitealle mahdollisista esteistä näiden menettelytapaohjeiden täysimääräiselle noudattamiselle, näiden menettelytapaohjeiden kanssa ristiriidassa olevat kansalliset säännökset mukaan luettuina.

16 artikla

Voimaantulo

Nämä menettelytapaohjeet tulevat voimaan niiden hyväksymistä seuraavana päivänä.

Tehty Frankfurt am Mainissa 12 päivänä marraskuuta 2014. Valvontaelimen puheenjohtaja Danièle NOUY

(1) EUVL L 80, 18.3.2004, s. 33.

(2) Neuvoston asetus (EU) N:o 1024/2013, annettu 15 päivänä lokakuuta 2013, luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille (EUVL L 287, 29.10.2013, s. 63).

(3) EUVL L 182, 21.6.2014, s. 56.